Diari Oficial de la Generalitat Valenciana


Sumari del DOGV 5821, del 05-08-2008 (2008/9757)

ORDE d'1 d'agost de 2008, de la Conselleria d'Agricultura, Pesca i Alimentació, per la qual es regula la selecció dels plans de desenvolupament local i els grups d'acció local RURALTER-Leader.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5821

Data del DOGV
:   05-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9757


Data del document
:   01-08-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * programa d'actuació
    * ajuda a l'agricultura
    * desenvolupament rural
    * regió rural

ORDE d'1 d'agost de 2008, de la Conselleria d'Agricultura, Pesca i Alimentació, per la qual es regula la selecció dels plans de desenvolupament local i els grups d'acció local RURALTER-Leader. [2008/9757]
L'Estratègia per als territoris rurals valencians, RURALTER, preveu l'execució de diferents línies d'ajuda que tenen per objecte el suport d'iniciatives públiques i privades que contribuïsquen al desenvolupament del medi rural. Una d'estes línies té la seua base en el Programa de Desenvolupament Rural de la Comunitat Valenciana 2007-2013 (PDR-CV), en concret, en el seu eix 4, conegut com a eix LEADER.
Este eix, hereu de la iniciativa comunitària del mateix nom nascuda l'any 1991, està caracteritzat per descansar la seua aplicació en una estructura de plans de desenvolupament local, promoguts pels anomenats grups d'acció local (GAL), una definició que empara l'agrupació d'agents públics i privats representatius en un territori rural concret i units davall un compromís compartit pel seu futur.
D'acord amb la normativa europea del FEADER (Reglament (CE) 1698/2005), continuadora en este punt de la regulació de l'anterior normativa del LEADER Plus, la selecció dels GAL i dels seus plans de desenvolupament local, que seran posats en pràctica per mitjà de l'execució de projectes concrets, s'ha de realitzar en un procés transparent i de pública concurrència, amb la finalitat que siguen les millors estratègies les que orienten la destinació dels fons públics per al medi rural.
Seguint també la tradicional filosofia del LEADER, en la seua aplicació a la Comunitat Valenciana, es reservarà l'execució de les ajudes RURALTER-Leader i, per tant, l'àmbit d'actuació dels seus plans de desenvolupament local i els seus GAL promotors, a aquells territoris de ruralisme més acusat, caracteritzat, principalment, per la situació de major despoblament i d'envelliment de la població i pel seu menor nivell d'urbanització.
Els GAL seleccionats a l'empara d'esta convocatòria, per al període 2008-2013, tindran la missió principal de responsabilitzar-se de la dinamització de la iniciativa pública i privada en la seua zona geogràfica d'actuació i de seleccionar els projectes de més qualitat i que millor s'adapten a l'estratègia de desenvolupament del territori en qüestió. La Conselleria d'Agricultura, Pesca i Alimentació i la seua Agència Valenciana de Foment i Garantia Agrària (AVFGA), d'acord amb allò que es preveu en l'Orde de Bases de les Ajudes RURALTER-Leader, seran les responsables de la gestió administrativa d'expedients d'ajuda i de la realització dels pagaments als seus beneficiaris.
A estos efectes i en exercici de les competències que em conferix l'article 28 de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana
ORDENE
Article primer. Objecte
Esta orde té per objecte fixar els criteris que s'hauran d'utilitzar per a seleccionar els plans de desenvolupament rural RURALTER-Leader, així com els grups d'acció local (GAL) que els promoguen i animen la seua posada en pràctica, en execució de l'eix 4 (eix LEADER) del Programa de Desenvolupament Rural de la Comunitat Valenciana 2007-2013 (d'ara endavant PDR).
Article segon. Territori d'aplicació
1. El territori d'aplicació serà l'espai rural definit en el PDR a l'efecte de l'execució de l'eix LEADER.
2. D'acord amb allò que es preveu en el Marc Nacional de Desenvolupament Rural, aprovat per la Comissió Europea en el Comité de Desenvolupament Rural, de 24 d'octubre de 2007, este espai s'estructura en les zones geogràfiques de programació previstes en l'annex V d'esta orde.
Article tercer. Plans de desenvolupament local
1. Els plans de desenvolupament local hauran de mostrar les deficiències i potencialitats de l'espai rural en qüestió, exposar els objectius perseguits i l'estratègia aplicada per a aconseguir-los. La seua estructura s'adaptarà a allò que es disposa en l'annex I.
2. Tant l'anàlisi de la situació actual com la definició d'objectius i l'estratègia de desenvolupament local podrà partir d'una concepció general del territori (tots els reptes a què s'enfronta i els objectius globals que aspira aconseguir) però haurà de concretar, en tot cas, una estratègia específica per a RURALTER-Leader, centrada en les mesures següents del Programa de Desenvolupament Rural de la Comunitat Valenciana 2007-2013 (PDR): 312 (microempreses del sector secundari i terciari), 313 (turisme), 321 (servicis bàsics per a l'economia i la població rural), 322 (patrimoni rural) i 323 (renovació de pobles).
Article quart. Grups d'acció local RURALTER-Leader
1. Es denomina grup d'acció local (GAL) RURALTER-Leader al conjunt d'agents rurals, de representació paritària (el mateix nombre de vots) pública i privada, que havent subscrit conjuntament un pla de desenvolupament per a un espai rural determinat han sigut seleccionats com a tals en virtut d'esta orde.
2. Els components del GAL poden ser:
- Persones jurídiques públiques: administracions locals amb competències en el territori d'actuació del GAL.
- Persones jurídiques privades: cooperatives, organitzacions empresarials o professionals i entitats privades sense ànim de lucre. Totes estes han de posseir seu o delegació en el territori d'actuació del GAL i tindre un caràcter representatiu a eixe nivell territorial, bé pel seu pes econòmic bé per la seua rellevància social. No es poden incloure com a components privats del GAL RURALTER-Leader la persones jurídiques privades que incloguen, directament o indirectament, persones jurídiques públiques entre els seus membres.
3. Els GAL comptaran amb una Junta Directiva, integrada per un president, un o més vicepresidents i el nombre de vocals que les entitats que integren el GAL estimen oportú. Tots els firmants del document de compromís de candidatura conjunta, recollit en l'annex II d'esta orde, constituiran l'Assemblea General del GAL.
4. En la Junta Directiva del GAL hauran d'estar representades les cooperatives agràries, les organitzacions professionals agràries i les organitzacions representatives de dones i jóvens, sempre que tinguen representació en el territori a què es referix el Pla.
5. La procedència i/o representació territorial dels membres de la Junta Directiva ha de ser diversa, de manera que es done en l'òrgan directiu una representació equilibrada dels diferents components territorials de la zona geogràfica de programació. Cap municipi o comarca del territori podrà posseir una posició dominant en la Junta.
6. Tots els membres d'un GAL, siga quin siga el sector, el municipi o la comarca d'origen, la pertinença o representació, actuaran d'acord amb el principi de defensa dels interessos globals de la població del conjunt de la zona geogràfica de programació i amb un esperit comú d'actuació territorial concertada.
Article quint. Sol·licituds i documentació
1. Les sol·licituds per a la selecció de GAL i plans de desenvolupament local es dirigiran a la Direcció General d'Empreses Agroalimentàries i Desenvolupament del Medi Rural, de la Conselleria d'Agricultura, Pesca i Alimentació, i es presentaran, en el model que recull l'annex III d'esta orde, davant de la seua seu (carrer d'Amadeu de Savoia, número 2, València 46150), sense perjuí d'allò que s'establix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les sol·licituds hauran d'anar acompanyades de la documentació següent:
- Pla de Desenvolupament Local, amb l'estructura i el contingut assenyalats en l'annex I d'esta orde.
- Document de compromís de candidatura conjunta, segons model en annex II.
- Fotocòpia compulsada del DNI de la persona física que actue com a representant del GAL, d'acord amb l'esmentat document.
3. El termini de presentació de sol·licituds serà de dos mesos a partir de l'endemà de la publicació d'esta orde en el Diari Oficial de la Comunitat Valenciana.
Article sext. Selecció dels plans
1. La selecció dels plans i els corresponents grups d'acció local la realitzarà el Comité de Selecció de què formaran part: 3 representants de la Conselleria d'Agricultura, Pesca i Alimentació, 1 representant de la Conselleria de Medi Ambient, Aigua, Urbanisme i Habitatge, 1 representant de la Conselleria de Turisme, 1 representant de la Secretaria Autonòmica de Cohesió Territorial, 1 representant del Ministeri de Medi Ambient, Medi Marí i Rural i 3 representants de l'administració local.
2. D'entre els vocals que actuen en representació de la Conselleria d'Agricultura, Pesca i Alimentació, un d'ells exercirà la presidència del Comité.
3. Actuarà com a secretari, amb veu però sense vot, un funcionari de la Conselleria d'Agricultura, Pesca i Alimentació.
4. La proposta de selecció, formalitzada en acta, s'efectuarà sobre la base de les millors puntuacions globals en aplicació dels criteris que es recullen en l'annex IV d'esta orde. El Comité de Selecció elevarà, en el termini màxim de dos mesos des de la finalització del termini de presentació de sol·licituds, la proposta de resolució al secretari autonòmic d'Agricultura, Pesca i Alimentació.
5. Quan una candidatura no complisca amb algun dels requisits de composició del GAL descrits en l'apartat quart d'esta orde, la proposta del Comité de Selecció podrà bé desestimar la candidatura bé aprovar-la, subjecta a la condició que el candidat modifique la composició dels seus òrgans directius amb la finalitat d'adequar-los a les exigències de l'esmentat apartat. La proposta d'aprovació condicionada serà notificada al president designat en el document de compromís de candidatura conjunta, en els 10 dies següents a la data emissió de la proposta de selecció. El president disposarà de 10 dies per a esmenar els defectes de la candidatura, i remetrà el document de compromís de candidatura conjunta revisat a la direcció general competent respecte de RURALTER. Si l'esmena no es produïx en el termini esmentat, es considerarà la candidatura desistida en el procediment i així es reflectirà en la resolució de la convocatòria.
6. El secretari autonòmic dictarà la resolució definitiva de la convocatòria en el termini màxim de quatre mesos des de la data de finalització del termini de presentació de sol·licituds. Esta resolució serà publicada en el Diari Oficial de la Comunitat Valenciana.
Article sèptim. Constitució del GAL com a persona jurídica
1. Una vegada produïda la selecció dels GAL RURALTER-Leader, les persones jurídiques que van integrar la candidatura seleccionada, com a firmants del document de compromís de candidatura conjunta de l'annex II, s'hauran d'agrupar en una nova estructura comuna, legalment constituïda. Esta estructura podrà adoptar qualsevol forma jurídica, excepte la d'entitat amb ànim de lucre.
2. El president del GAL haurà de comunicar a la direcció general competent respecte de RURALTER, en el termini de dos mesos des de la resolució de selecció, el nom de la nova estructura que servirà de suport al GAL i una còpia de la seua norma rectora.
Article octau. Funcionament del GAL
1. El GAL es regirà per un procediment de presa de decisions que garantisca que el conjunt dels membres privats compten amb el mateix nombre de vots que els membres públics, també globalment considerats. Este sistema de votació paritari vindrà descrit en el Pla de Desenvolupament Local.
2. Tota renovació de càrrecs en la Junta Directiva del GAL haurà de ser comunicada a la Conselleria, que verificarà que la nova composició respecta la normativa comunitària així com allò que es disposa en esta orde.
3. Les convocatòries dels òrgans directius del GAL hauran de ser comunicades pel seu president a la direcció general competent respecte de RURALTER, amb 10 dies d'antelació a la celebració de la reunió. La Conselleria podrà participar en estes reunions per mitjà d'un representant, que comptarà amb veu però no amb vot en l'òrgan del GAL.
4. A les sessions dels òrgans de govern del GAL haurà d'assistir, en tot cas, un funcionari de carrera designat pel president del GAL. En el cas de funcionaris d'ajuntaments, haurà de tractar-se de secretaris o interventors amb habilitació nacional. El funcionari designat, que no comptarà amb veu ni vot, serà qui aixecarà acta dels acords adoptats pels membres de l'òrgan.
5. En el cas en què, durant l'execució del Pla de Desenvolupament Local inicialment presentat i aprovat en virtut d'esta convocatòria, es detectaren desviacions, canvis en les circumstàncies tingudes en compte o efectes no previstos, el GAL podrà sol·licitar a la direcció general competent respecte de RURALTER la modificació del Pla, que no podrà afectar elements substancials valorats en el seu dia pel Comité de Selecció de la candidatura.
Article nové. Revocació de la condició de GAL RURALTER-Leader
1. Tota alteració de les condicions tingudes en compte per a la selecció d'un GAL RURALTER-Leader que supose l'incompliment pel GAL dels compromisos assumits en la seua candidatura o d'allò que s'establix en esta orde de convocatòria podrà donar lloc a la revocació de la condició de GAL RURALTER-Leader.
2. Els municipis inclosos en la zona geogràfica de programació d'un GAL que haja perdut esta condició es podran beneficiar de les ajudes RURALTER-Paisatge, com a territori d'aplicació d'estes.
DISPOSICIONS FINALS
Primera
Es faculta a la direcció general competent respecte de RURALTER per a adoptar les mesures que considere necessàries per al desplegament i l'execució d'esta orde.
Segona
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 1 d'agost de 2008
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
ESTRUCTURA I CONTINGUT DELS PLANS
A) Territori:
Designació de la zona geogràfica de programació (segons l'annex V)
B) Grup d'acció local:
1. Quadre en què s'indique el nom de les persones jurídiques que integren la candidatura a GAL, el nom de la persona física que les representen i el nombre de vots que tindrà assignats en el GAL. Per a les persones juridicoprivades, a més, el nom del municipi (o municipis) de la zona geogràfica de programació de què és representativa l'entitat i descripció de la seua vinculació i grau d'implantació en este.
2. Junta directiva (o òrgan decisori semblant): nom de les persones físiques que es proposa que la integren i càrrec que ocuparan en la junta.
3. Procediment de presa de decisions.
4. Sistema de renovació de les persones físiques membres de la junta directiva
C) Pla de Desenvolupament Local:
1. Anàlisi de situació del territori (màxim 5 folis):
Debilitats/amenaces, fortaleses/oportunitats. Especial referència a les qüestions amb impacte sobre la situació de crisi demogràfica (envelliment de la població, despoblament).
2. Objectius del pla i estratègia de desenvolupament (màxim 5 folis):
Una fitxa per cada una de les mesures de l'eix 3 del PDR (turisme, microempreses industrials i de servicis, patrimoni, renovació de pobles i servicis bàsics per a la població local). Coherència dels objectius i l'estratègia proposats amb la descripció de les mesures en el PDR. Complementarietat i articulació amb altres programes o actuacions públiques o amb suport públic a la zona.
3. Previsions de distribució de fons per mesures:
Quadre amb el pes percentual estimat per a l'assignació d'ajudes en cada una de les mesures.
4. Barem territorial per a la selecció de projectes:
Repartiment de 50 punts entre criteris de selecció diferents dels ja inclosos en el barem regional (annex II de l'orde de bases RURALTER-Leader), per exemple "qualitat global del projecte presentat" o "rellevància/coherència del projecte respecte al Pla de Desenvolupament Local del territori".
El barem inclourà necessàriament entre els seus criteris de selecció una priorització dels projectes que s'executen als municipis de menor nombre d'habitants, assignant una puntuació diferent segons la grandària del municipi, d'acord amb els trams següents:
- Tram poblacional 1: municipis de menys de 500 habitants
- Tram poblacional 2: municipis entre 500 i 1.000 habitants
- Tram poblacional 3: municipis entre 1.001 i 1.500 habitants
- Tram poblacional 4: municipis entre 1.501 i 2.000 habitants
- Tram poblacional 5: municipis entre 2.001 i 2.500 habitants
- Tram poblacional 6: municipis entre 2.501 i 3.000 habitants
- Tram poblacional 7: municipis entre 3.001 i 3.500 habitants
- Tram poblacional 8: municipis entre 3.501 i 4.000 habitants
- Tram poblacional 9: municipis entre 4.001 i 4.500 habitants
- Tram poblacional 10: municipis de més de 4.500 habitants
L'últim tram a què cada GAL ha d'assignar punts serà el que incloga el municipi més poblat de la seua zona geogràfica de programació. El tram municipal número 10, o el més alt, si no n'hi ha, comptarà amb 0 punts.
5. Quadre de càlcul de l'ajuda per projecte:
Per a cada mesura es definirà el percentatge d'ajuda que s'assignarà a un projecte vinculant diferents intensitats o trams d'intensitat a diversos trams de puntuació, de la manera següent:

6. Límits quantitatius:
Establiment, si és el cas, de límits quantitatius d'import màxim d'ajuda a concedir per projecte.
Este límit podrà ser únic o diferent per a cada mesura.
ANNEX II
MODEL DE DOCUMENT DE COMPROMÍS
DE CANDIDATURA CONJUNTA
Els sotasignats declarem que:
Compartim el diagnòstic de la situació del territori i els objectius de desenvolupament per a este descrits en el Pla de Desenvolupament Local elaborat conjuntament per a la presentació a la candidatura com a grup d'acció local (GAL) 2008-2013.
Ens comprometem a:
- participar activament en la posada en pràctica del Pla de Desenvolupament Local (PDL) i en la realització d'accions de dinamització del nostre territori,
- donar suport al naixement d'iniciatives d'execució del PDL i incentivar-lo entre els qui representem (veïns, en el cas d'ajuntaments; empresaris o professionals del sector, en el cas d'entitats/associacions representatives d'un sector empresarial o professional; cooperativistes, en el cas de cooperatives; socis, en el cas d'associacions...),
- actuar, en el procés de presa de decisions en el GAL, d'acord amb la defensa dels interessos globals del territori del qual naix el GAL,
- actuar com a GAL sotmesos als principis de col·laboració, objectivitat, imparcialitat, eficàcia, eficiència, transparència, publicitat i lliure concurrència,
- integrar-nos, a través d'associacions d'àmbit regional o nacional, en la Xarxa Rural Nacional,
- participar almenys en un projecte de cooperació presentat davant de les autoritats de gestió competents,
- facilitar la verificació de les nostres actuacions com a GAL per part dels òrgans de control comunitaris, nacionals o autonòmics.
Designem com a membres de la junta directiva de la present candidatura les persones següents, deleguem en el president la firma de tots els documents que requerisca la presentació d'esta candidatura i el designem com el nostre representant comú davant de l'administració per a qüestions relatives a les ajudes RURALTER-Leader, en el cas de ser seleccionats com a GAL RURALTER-Leader.
PRESIDENT/A: Sr./Sra. ??????????. (x vots)
VICEPRESIDENT/A (si és el cas): Sr./Sra. ????.. (x vots)
VICEPRESIDENT/A SEGON/A (si és el cas): Sr./Sra. ... (x vots)
VOCALS:
Sr./Sra. ???????...( x vots)
Sr./Sra. ???????... (x vots)
????????-
FIRMANTS:
(firma)
AJUNTAMENT D????-
Representat per??????-
Nombre de vots?..
(firma)
AJUNTAMENT D????-
Representat per??????-
Nombre de vots?..
(firma)
AJUNTAMENT D????-
Representat per??????-
Nombre de vots?..
(firma)
COOPERATIVA AGRÀRIA??-
Representada per??????-
Nombre de vots?..
(firma)
ASSOCIACIÓ JUVENIL??-
Representada per??????-
Nombre de vots?..
(firma)
ASSOCIACIÓ DE DONES...-
Representada per??????-
Nombre de vots?..ANNEX IV
CRITERIS DE SELECCIÓ
El procés selectiu d'esta convocatòria es regirà pels criteris següents:
A) Proposta de grup d'acció local: 60 punts
- Representativitat de les entitats agrupades respecte al territori: 10 punts.
- Grau de participació de les administracions locals de l'espai rural designat: 10 punts.
- Representativitat de les entitats agrupades respecte als sectors econòmics predominants en el territori: 10 punts.
- Representativitat de les entitats agrupades respecte de les mesures de l'eix 3 del PDR.
- Equilibri territorial en la distribució de càrrecs: 10 punts.
- Inclusió d'una discriminació positiva en la representativitat dels municipis més afectats pel despoblament: 10 punts.
B) Territori: 20 punts
- Adequació a les zones geogràfiques de programació definides en l'apartat segon de l'Orde: 10 punts.
- Indicadors físics i socioeconòmics: 10 punts.
(Dades que ha de recopilar la mateixa Administració regional i que no necessita, per tant, aportar el candidat):
superfície total, SAU, superfície desfavorida i amb protecció mediambiental, població (per municipis) i entitats menors i la seua evolució, grau de ruralitat, grau d'urbanització, taxa de dependència, coeficient de substitució, grau d'envelliment, taxa de masculinitat, taxa de desocupació, ocupació per sectors, caracterització econòmica (PIME, ocupació) i caracterització sociològica (població i estructura per edat, sexe, ocupació, instrucció).
C) Pla de Desenvolupament Local: 60 punts
1. Qualitat del diagnòstic i adequació d'objectius i estratègia: 20 punts.
Es valora la qualitat global de l'anàlisi de situació actual de la zona geogràfica de programació, l'adequació dels objectius en relació amb les deficiències assenyalades i la rellevància de l'estratègia proposada en relació amb els objectius.
2. Consideració de l'objectiu regional de lluita contra la crisi demogràfica: 20 punts.
Es valorarà com s'ha previst el problema de la crisi demogràfica (tal com es descriu en l'eix 4 del PDR) i com s'ha adaptat el pla local en el seu contingut a l'objectiu primordial de lluita contra eixa crisi, en els seus objectius i estratègia definida i, especialment, en la consideració de la grandària del municipi a l'hora de prioritzar els projectes que seran seleccionats (puntuació assignada als trams poblacionals inferiors).
3. Coherència entre el nivell de presa de decisió genèric i el nivell de presa de decisió concret: 20 punts.
Es valorarà com els objectius i l'estratègia globals descrits pel GAL en el pla de desenvolupament es duran a la pràctica pel mateix GAL, en un moment posterior, per mitjà de la selecció dels projectes que constituiran l'execució real del pla sobre el territori. En este sentit, es valorarà la coherència entre aquell nivell de presa de decisió previ, de principis i de planejament i la descripció de les dos ferramentes de definició dels projectes individuals a executar: el barem territorial de puntuació de projectes i el quadre de càlcul de l'ajuda per projecte.
ANNEX V
ZONES GEOGRÀFIQUES DE PROGRAMACIÓ
RURALTER-LEADER
ZONA 1:
Alcalà de Xivert, Benlloch, Borriol, Cabanes, Càlig, Canet lo Roig, Cervera del Maestre, les Coves de Vinromà, Xert, la Jana, la Pobla Tornesa, la Salzadella, Sant Jordi, Sant Mateu, San Rafael del Río, Santa Magdalena de Pulpis, Sarratella, Sierra Engarcerán, Tírig, Torre d'en Doménec, Traiguera, Vilanova d'Alcolea.
ZONA 2:
Albocàsser, Atzeneta del Maestrat, Ares del Maestre, Benafigos, Benasal, Castell de Cabres, Castellfort, Catí, Cinctorres, Culla, Xodos, Forcall, Herbés, la Mata, Morella, Olocau del Rey, Palanques, Portell de Morella, la Pobla de Benifassà, Rossell, Todolella, la Torre d'En Besora, Vallibona, Vilafranca, Vilar de Canes, Villores, Vistabella del Maestrazgo, Zorita del Maestrazgo.
ZONA 3:
Aín, Alcudia de Veo, Alfondeguilla, Algimia de Almonacid, Almedíjar, Altura, Arañuel, Argelita, Artana, Ayódar, Azuébar, Barracas, Bejís, Benafer, Castellnovo, Castillo de Villamalefa, Caudiel, Cirat, Cortes de Arenoso, Costur, Chóvar, Eslida, Espadilla, Fanzara, Figueroles, Fuente la Reina, Fuentes de Ayódar, Gaibiel, Geldo, Higueras, Jérica, Lucena del Cid, Ludiente, la Llosa, Matet, Montán, Montanejos, Navajas, Pavías, Pina de Montalgrao, Puebla de Arenoso, Ribesalbes, Sacañet, Soneja, Sot de Ferrer, Suera, Tales, Teresa, Toga, Torás, El Toro, Torralba del Pinar, Torrechiva, les Useres, Vallat, Vall de Almonacid, Villahermosa del Río, Villamalur, Villanueva de Viver, Viver, Zucaina.
ZONA 4:
Ademuz, Albalat dels Tarongers, Alcublas, Alfara de Algimia, Algar de Palancia, Algimia de Alfara, Alpuente, Andilla, Aras de los Olmos, Benagéber, Benavites, Bugarra, Calles, Casas Altas, Casas Bajas, Casinos, Castielfabib, Quart de les Valls, Quartell, Chelva, Chulilla, Domeño, Estivella, Gátova, Gestalgar, Higueruelas, Loriguilla, Losa del Obispo, Olocau, Pedralba, Petrés, Puebla de San Miguel, Segart, Sot de Chera, Titaguas, Torrebaja, Torres Torres, Tuéjar, Vallanca, La Yesa.
ZONA 5:
Alborache, Camporrobles, Caudete de las Fuentes, Chera, Chiva, Dos Aguas, Fuenterrobles, Godelleta, Macastre, Millares, Requena, Siete Aguas, Sinarcas, Utiel, Venta del Moro, Villargordo del Cabriel, Yátova.
ZONA 6:
Atzeneta d'Albaida, Alfarrasí, Ayora, Bèlgida, Bellús, Benissoda, Benisuera, Bicorp, Bolbaite, Bufali, Carrícola, Cerdà, Cofrentes, Cortes de Pallás, Chella, Enguera, Estubeny, Fontanars dels Alforins, la Font de la Figuera, la Granja de la Costera, Guadasequies, Jalance, Jarafuel, Moixent, Montesa, Novetlè, Otos, el Palomar, Quesa, Sempere, Sumacàrcer, Teresa de Cofrentes, Torrella, Vallés, Zarra.
ZONA 7:
Ador, Alcàntera de Xúquer, Alfauir, Alfarp, Almiserà, l'Alqueria de la Comtessa, Antella, Aielo de Rugat, Barxeta, Barx, Beneixida, Beniatjar, Benicolet, Benifairó de la Valldigna, Beniflá, Benimuslem, Castellonet de la Conquesta, Catadau, Cotes, l'Ènova, Fortaleny, Gavarda, Guardamar de la Safor, Llutxent, Llocnou d'En Fenollet, Llocnou de Sant Jeroni, Llanera de Ranes, Llaurí, Llombai, Montitxelvo, Palmera, Pinet, Potríes, Rafelcofer, Ráfol de Salem, Rotglà i Corberà, Rótova, Rugat, Salem, San Juan de Énova, Sellent, Senyera, Simat de la Valldigna, Terrateig, Tous.
ZONA 8:
Adsubia, Agres, Aigües, Alcalalí, Alcocer de Planes, Alcoleja, Alfafara, Algueña, Almudaina, l'Alqueria d'Asnar, Balones, Benasau, Beneixama, Benferri, Beniardá, Beniarrés, Benigembla, Benidoleig, Benifallim, Benifato, Benilloba, Benillup, Benimantell, Benimarfull, Benimassot, Benimeli, Biar, Bocairent, Bolulla, el Camp de Mirra, Cañada, Castalla, Castell de Castells, el Castell de Guadalest, Confrides, Quatretondeta, Daya Vieja, Facheca, Famorca, Gaianes, Gorga, Hondón de los Frailes, Xixona, l'Orxa, Llíber, Millena, Murla, Orxeta, Parcent, Penàguila, Planes, el Ràfol d'Almúnia, Relleu, la Romana, Sagra, Salinas, San Isidro, Sanet y Negrals, Sella, Senija, Tàrbena, Tollos, Tormos, la Torre de les Maçanes, la Vall d'Alcalà, la Vall d'Ebo, Vall de Gallinera, la Vall de Laguar.